**Gol, Templul amintirii mă scufundă**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Privesc tablouri de Sabin Bălașa,

din mutele muzee de argint;

Robuștii cai se-amestecă în guașa

purtându-și amazoane-n labirint.

Îmi pare că se-neac-albastu-n pânze

sub Dansul sferelor - femei de zori

ce-și diluează voluptatea-n buze

și-n șerpuite nuduri cu palori.

Tăcerea lor mă zbuciumă organic

și parcă timpu-mi lunecă pe țărm

- o pensulă pictând abis oceanic

în moartele cochilii ce nu dorm.

Deșertice și albăstrii renașteri,

Atlante împietrindu-și ruga-n vânt

- statui de smalțuri albe și nezbateri -

îmi zdrențuiesc simezele prin gând.

Gol, Templul amintirii mă scufundă

și rătăcesc printre oglinzi - mister!

Femei de foc - o flacără fecundă -

din sanctuarul selenar mă cer.